- Det er stort! Kæmpestort! Sådan forklarer folketingsmedlem Anne Honoré Østergaard (V), der er med blandt de 46 nordjyske Team Rynkeby-ryttere, fornemmelsen af at have nået målet ved Eiffeltårnet i Paris. Endda otte dage før alle Tour de France-stjernerne. Team Rynkeby-holdet nåede frem til endestationen lørdag klokken 12:45, og det var Anne Honoré Østergaards første tur til Paris på cykel. - Jeg har været meget spændt på, om jeg kunne komme hele vejen til Paris, men med mine skønne holdkammerater lykkedes det, fortæller hun. Siden starten fra Musikkens Hus lørdag den 9. juli, har de nordjyske ryttere tilbagelagt 1400 kilometer, før de nåede Frankrigs hovedstad. Rørende oplevelse - Specielt de sidste fire dage har været en oplevelse, fordi solen har skinnet, og vi har kørt gennem noget helt fantastisk natur, men intet slår, da vi nåede Eiffeltårnet. Jeg blev simpelhen så rørt, at jeg måtte fælde en tåre, siger Anne Honoré Østergaard. Allan Timm fra Aabybro er også med for første gang, og han har en helt særlig motivation. Hans store motivation er sin 17 årige niece Julie, der har kæmpet mod kræft i fire år. - Når sygdom rammer, så rammer det hele familien. Man føler sig simpelthen så hjælpeløs og vil bare gerne gøre noget. Det her er så min måde, og jeg er stolt over, at det lykkedes” fortæller Allan Timm. I alt deltager 2400 cyklister fra otte forskellige lande i Team Rynkeby, og i år er det lykkes at indsamle hele 9.505.362 euro til børn med kritiske sygdomme. - Nu glæder jeg mig bare til at komme hjem og give Julie et kæmpe knus, udtaler en rørt Allan Timm.

Opsummering:
Danske Jonas Vingegaard fører verdens største cykelløb, Tour de France. Trods det er nordjyden ikke første mand i Paris. 46 cykelgale motionister nåede nemlig Paris lørdag eftermiddag, og undervejs har de samlet penge ind til et godt formål.